# אופרה (דפדפן)

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

| יש להשלים ערך זה ערך זה עשוי להיראות מלא ומפורט אך העבודה עליו הופסקה לפני שהושלמה, ועדיין חסר בו תוכן מהותי. הנכם מוזמנים להשלים את החלקים החסרים ולהסיר הודעה זו. ראו פירוט בדף השיחה.

אופרה
אופרה 8.0 על Windows XP מציג את הדף הראשי של ויקיפדיה
פיתוח | Opera Software
גרסה אחרונה | 9.02 ב-21 בספטמבר, 2006
מערכת הפעלה | חלונות, מקינטוש, לינוקס, FreeBSD ועוד
רשיון | קנייני
קטגוריה | חבילת אינטרנט
דף בית | www.opera.com

אופרה היא תוכנת גלישה רב-פלטפורמית הכוללת דפדפן, לקוח דוא"ל/קבוצות דיון/IRC, פנקס כתובות, קורא RSS, ומנהל הורדות. התוכנה מפותחת על ידי חברה נורבגית, Opera Software. קוד התוכנה אינו קוד פתוח ואינו ניתן לשימוש משתמש הקצה, אך מנוע פריסת התצוגה "פרסטו" (באיטלקית "מהר"), נמצא בשימוש על ידי חברות אדובי ו- מקרומדיה, לצפייה ב- HTML בתוכנותיהן "GoLive" ו- "Dreamweaver".‏

גרסאות של אופרה קיימות לחלונות, מקינטוש, לינוקס, FreeBSD, סולאריס ועוד רבים נוספים. בשעה שהדפדפן ידוע ביותר בגירסותיו למערכות שולחניות, רוב משתמשיו הם בעלי טלפונים חכמים או מחשבי כף יד. בנוסף, אופרה מפתחת "דפדפן מופעל קול" בשיתוף עם חברת יבמ.

## [עריכה] היסטוריה של אופרה

אופרה על לינוקס מציג את הערך הנוכחי

גון סטפנסון, ון טצ'נר וגייר יבארסקי מחברת הטלפונים הנורבגית טלנור, פיתחו את הדפדפן ב-1994 לשימוש ברשת מקומית של החברה. בסוף 1995 השניים הקימו את Opera Software, לאחר שטלנור איפשרה להם להמשיך בפיתוח הדפדפן. בתחילה הדפדפן נקרא "MultiTorg Opera". הוא היה הדפדפן הראשון בעל סרגל צד ובעל ממשק רב-דפי.

מלכתחילה פותחה אופרה על פי סדר עדיפויות שונה משאר הדפדפנים בשוק. באופן ספציפי, החברה התמקדה על מהירות הצגת הדפים ושימוש נכון במשאבי המערכת. בנוסף, ניתן דגש על מתן נגישות מוחלטת על-מנת שמשתמשים בעלי ליקויי ראיה או ליקויים פיזיים, עדיין יוכלו לעבוד באופן מלא ברשת. הפעלה קולית של אופרה קיימת אף היא, במודל שחברת יבמ מפתחת בעזרת חברת אופרה. מצפים כי מודל זה ישולב בדפדפן בעתיד הקרוב.

אופרה היוותה פריצת דרך של ממש באופן השימוש ברשת, במספר מאפיינים אשר מאוחר יותר הופיעו גם בדפדפנים אחרים. אופרה הייתה הדפדפן הראשון אשר שילב שימוש בעכבר, כדרך מהירה יותר לניווט בין דפים שונים. כמו כן, ישנם לאופרה מספר רב של מאפיינים ייחודיים, כגון: ממשק רב-דפי, פתיחת מספר דפים מועדפים בבת-אחת, פתקים, הרצה קדימה ואחורה (ניבוי הדף הבא שבו תצפה), ממשקים גרפיים שונים וניהול חלונות. לדוגמה: סגירת הדפדפן עם מספר חלונות פתוחים ואז פתיחת הדפדפן בחזרה לאותו המצב, עם אותם החלונות פתוחים. כמו כן, במידה והדפדפן נסגר בגלל שגיאת תוכנה ניתן לחזור לגלוש מהמצב האחרון שבו היה הדפדפן.

אופרה התפרסמה בגלל ממשקה הרב-דפי MDI, שמשמעו, שכל החלונות השונים פתוחים באותו חלון-אם. מאוחר יותר, הושלם מאפיין זה על ידי צירוף שורת משימות אשר הראתה את החלונות הפתוחים בכל רגע נתון. גירסה 6.0 הביאה עימה שינוי פילוסופי משמעותי, עם הוספת מצב ממשק חד-דפי (SDI). באופן אירוני, הדבר קרה כאשר דפדפנים אחרים כגון מוזילה וגאלאון רק החלו להשתמש בממשקים רב-דפיים, באופן דומה לממשק ה-MDI של אופרה עם שורת המשימות, חוץ מהאפשרות לתת לכל דף גודל משלו. אופרה 6.0 נתנה למשתמש הקצה את האפשרות לעבוד או בממשק רב-דפי או בממשק חד-דפי ובכך הפכה לדפדפן הראשון בעל תמיכה בכל סוגי הממשקים. לאופרה יש גם ממשק מצגת הנקרא Opera Show.

אופרה 6.0 תמכה ברוב הסטנדרטים של ה-W3C ו-CSS בנוסף, בתוספים של נטסקייפ וכן תקנים אחרים כגון WAP ו-WML עבור מכשירים אלחוטיים. מצד שני, התמיכה ב-ECMAScript יחד עם HTML DOM, הייתה עדיין חלשה ונשאר הרבה לעשות, במיוחד כאשר הדבר נגע לדפים דינמיים ביותר.

ב-20 באפריל 2006 אופרה שיחררה את גירסה 8.50 בחינם וללא פרסומות לאחר שנים שהגירסה החינמית הציגה פרסומות בראש הדפדפן.

## [עריכה] תכונות

אופרה, בנוסף להיותה דפדפן, ישנן תכונות נוספות: אופרה מייל (בעבר נקרא M2) -- מודול דוא"ל אשר תומך בחשבונות מסוג POP ו- SMTP וכן גם ב- IMAP. יש גם בנוסף פנקס כתובות. אופרה מייל מסוגלת גם להציג חדשות מסוג RSS ו- ATOM על ידי שימוש בקורא RSS פנימי. בנוסף לנ"ל, לאופרה מייל ישנה גם תמיכה בפרוטוקול הצ'אט IRC.

הגירסה הבאה של אופרה, אופרה 9, תוסיף גם תמיכה בווידג'טים והורדה ישירה בביטורנט ללא צורך בתוכנות חיצוניות.

### [עריכה] מנהל הורדות

אופרה מאפשרת למשתמש לארגן רשימת הורדות, לעצור זמנית, להמשיך מאותה נקודת עצירה ולשמור רשימת הורדות וכן מאפשרת לפתוח את הקבצים ישירות מהרשימה.

### [עריכה] חסימת פרסומות קופצות

אופרה נותנת למשתמש את האפשרות להחליט האם לתת לאתרים להקפיץ חלונות פרסום אל קידמת המסך או לא. כברירת מחדל, אפשרות זו עומדת על "לא להכל", אך ניתן לשנות זאת למספר וריאציות שונות נוספות: לפתוח את חלונות הפרסום ברקע או לאסור פתיחת חלונות אשר נפתחים ללא כל אינטראקציה מצד המשתמש. חלונות שנאסרו על להיפתח, ניתן לפתוח ידנית בשלב מאוחר יותר.

### [עריכה] אפשרויות חיפוש

אופרה מאפשרת חיפוש מידע ממקורות שונות, כגון: גוגל, אמאזון, ebay ועוד. ניתן גם בנוסף לבצע חיפוש או תרגום של מילה או משפט ישירות מהעמוד על ידי סימון הטקסט ובחירת הפקודה המתאימה בתפריט הלחצן ימיני בעכבר.

### [עריכה] פח אשפה

אופרה מאפשרת להשיב דף שנסגר בטעות על ידי הגולש על ידי שחזורו מפח האשפה. תכונה זו כוללת גם חלונות קופצים שהגולש מעוניין בהם.

### [עריכה] סטנדרטים

מאז גירסה 3.5, הייתה לאופרה תמיכה בטכנולוגיית הרשת CSS (אחד ממפתחי הטכנולוגיה הינו עובד בחברת אופרה). עד גירסה 6.0 אופרה תמכה ברוב הטכנולוגיות הנפוצות ביותר, ב- Netscape API לתוספים ותמיכה ב- WAP ו-WML עבור מכשירים אלחוטים, אך, תמיכתה ב-ECMAScript (אשר ידוע יותר בשם JavaScript) וב-DOM הייתה בסיסית.

בינואר 2003, שוחררה גירסה 7.0 של אופרה . אופרה 7 הציגה מנוע פריסת תצוגה חדש - Presto, אשר אופיין בשיפור משמעותי בכל הנוגע לתמיכה ב-CSS, שפות סקריפט ו- DOM, ממשק גרפי חדש וכן לקוח דוא"ל/קבוצות דיון רדיקלי בשם M2. במאי 2004, גירסה 7.5 שוחררה ובה נוספו קורא RSS ולקוח IRC.

באפריל 2005, שוחררה גירסה 8.0 של אופרה. באופרה 8 נוספה תמיכה ב- SVG Tiny 1.1. אופרה הייתה הראשונה אשר הוסיפה תמיכה ב- SVG לדפדפן.

## [עריכה] אופרה ו־ MSN

אתר MSN, הנמצא בשליטת חברת מיקרוסופט, גרם מספר בעיות למשתמשים באופרה:

באוקטובר 2001, אתר MSN שונה כך שרוב משתמשי הרשת אשר אינם משתמשים בדפדפנים מבוססי אינטרנט אקספלורר נחסמו ולא יכלו לצפות באתר. לפי טענת חברת מיקרוסופט, החסימה בוצעה מכיוון שדפדפנים אחרים לא תמכו בסטנדרט ה-XHTML באופן תקין ולכן נאמר למשתמשים לעבור להשתמש בדפדפן של מיקרוסופט - אינטרנט אקספלורר. לאחר שלמיקרוסופט הוגשו הוכחות חותכות שהתמיכה בסטנדרט ה-XHTML טובה יותר בדפדפנים אחרים מאשר בדפדפן שלה עצמה, החברה ביטלה את החסימה.

בפברואר 2003 עובדים מחברת אופרה גילו כי אתר MSN שלח גליון עיצוב שונה לדפדפן אופרה מגליון העיצוב הנשלח לדפדפן אקספלורר. שינוי אשר גרם לכך שתוכן הדף נראה כאילו הוא עולה על תוכן אחר.

חברת אופרה פירסמה מאמר על הנושא המדובר וכן שחררה כבדיחה גירסה מיוחדת של הדפדפן, גרסת Bork, אשר "תרגמה" את אתר MSN לצורת הדיבור של ה- Swedish Chef כדי להראות עד כמה קל הדבר - לעוות את אופן הצגת האתר.

במאי 2003 קרתה תקרית נוספת, כאשר טעות בקוד באתר MSN גרמה למשתמשים אשר בחרו להשתמש בשפה שלהם באתר לקבל את הודעת השגיאה "Server Error", למרות שהודעת השגיאה הנ"ל הופיעה גם למשתמשים באינטרנט אקספלורר, משתמשים באופרה הושפעו מכך יותר.

חברת אופרה טענה על-פי התקריות הנ"ל, כי חברת מיקרוסופט מתנכלת לאופרה, מכיוון שאופרה מהווה תחרות לאקספלורר.

## [עריכה] נתח השוק של אופרה

קשה לדעת מהו נתח השוק של הדפדפן, מכיוון שאופרה נוהגת להעמיד פנים כאילו היא אקספלורר, לשם תאימות עם אתרים ישנים. עם זאת, ברור כי לאופרה מעולם לא היה מספר משתמשים גדול, למרות שאופרה הייתה זמינה על פלטפורמות רבות. רוב הצלחתה באה בתחום מחשבי כף יד והטלפונים הניידים, שם פעמים רבות היצרן מפיץ אותה עם האביזר.

מספר המשתמשים המועט איננו מפתיע. אופרה הייתה זמינה לשימוש חופשי רק מגירסה 5.02 (דצמבר 2000), וגם זאת במחיר של חשיפה לפרסומות על ידי המשתמש. כמעט כל מערכות ההפעלה, במיוחד חלונות - בעלת נתח השוק הגדול ביותר - כוללות דפדפן. בחלונות אקספלורר, במקינטוש ספרי, ובגרסאות יוניקס רבות, מוזילה, או אפיפני, או קונקורר וכד'. רוב המשתמשים לא מעוניינים לנסות אלטרנטיבה.

## [עריכה] תכונות ייחודיות של אופרה

- CSS מקומי: משתמשים יכולים ליצור קובצי CSS משלהם, ולהשתמש בהם לשינוי תצוגת כל אתר, במקום או בנוסף לCSS של האתר עצמו. ניתן גם לשנות בצורה זו את תצוגת ברירת המחדל של אופרה לאתרים, ללקוח הדוא"ל שלה ועוד. מספר קבצים כאלו מצורפים עם אופרה 7, כולל קובץ אחד שידמה מראה של אתר כאילו הוצג בקומודור 64.
- SSR (תצוגה למסך קטן): אופרה יכולה לפרוס כל אתר ברשת, לשם תצוגה על מסכים קטנים, למשל טלפונים חכמים או מחשבי כף יד שימוש אחר של SSR הוא לסרגלי צד.
- סרגלי צד: כל אתר באינטרנט יכול להופיע בתור סרגל צד. האתר יכול להיות מוקטן לגודל הסרגל בעזרת SSR. ניהול הדוא"ל, הפתקים ועוד מתבצע לרוב על ידי סרגלי צד.
- הגירסות לשפות השונות הן בקובץ המכיל תרגום לשפת היעד. ניתן להמיר גירסה לשפה אחרת על ידי הוספת קובץ התרגום.

## [עריכה] פרסומות באופרה

אופרה היא תוכנה מסחרית, ולפיכך החברה ציפתה לתשלום כלשהו. למשתמש היו שתי אפשרויות חוקיות להשתמש באופרה: לשלם עבור התוכנה, או לראות פרסומות בזמן השימוש. בהפעלה הראשונה של אופרה ניתן לבחור בין שני סוגי פרסומות: הפרסומות הרגילות והפרסומות של Google.

הפרסומות הרגילות: פרסומות אלו הן תמונות GIF סטטיות או נעות, התופסות מקום קבוע בפינה הימנית העליונה של המסך, בגודל של 468x60. אופרה מקבלת פעם בפעם קובצי פרסומות אלו בזמן שלא נשלח מידע דרך החיבור לרשת. הפרסומות לא יוצגו בשעה שאופרה מופעלת במסך מלא (F11). אופרה מסוגלת לכוון את הפרסומות ע"פ כתובת ה-IP של המשתמש, עד לרמה של מדינות.

פרסומות Google (Adsense)‎: פרסומות אלו זמינות החל מגרסה 7.20. הפרסומות של Google קטנות יותר מהרגילות, מכילות טקסט בלבד וקשורות לנושא האתר שבו הגולש נמצא. לשם כך, על אופרה למסור לGoogle את מיקום האתר. הכתובת שבה גוגל משתמש, כוללת את מספר ה-IP ולכן גורמת לחשיפה פוטנציאלית של מחשב הלקוח. לפרטים ראו הקישור החיצוני למטה.

מגרסה 8.50 אופרה אינה מציגה פרסומות בגרסה החינמית של הדפדפן. עדיין ניתן לקנות תמיכה. רוב הכנסות החברה הם משילוב הדפדפן בטלפונים ומכשירים ניידים אחרים וכן מביצוע חיפוש דרך הדפדפן באמצעות מנועי החיפוש המובנים.

## [עריכה] אופרה 9

ב- 20 באפריל 2006 שוחררה גירסת בטא לדפדפן החדש שהגיע לגירסה 9. העידכון החדש מהווה פריצת דרך טכנולוגית בכך שהוא מביא לגולש תמיכה מובנית בווידג'טים והורדה ישירה בביטורנט ללא צורך בתוכנות חיצוניות. תוכנות חדשות נוספות בגירסה 9 הן: אפשרויות פר-אתר, הוספת מנועי חיפוש נוספים (וכן ממשק משתמש לצורך ביצוע שינויים), חסימת פרסומות, הצגת תצוגה מקדימה של אתר, הוספת תמיכה בטכנולוגיות web 2.0.

ב 20 ביוני 2006 יצאה גרסה 9 הרשמית.

עם יציאת אופרה 9 לשוק הדפדפנים, ברירת המחדל היא זיהוי כאופרה ולא כאינטרנט אקספלורר כבעבר. אפשרות הסוואת הדפדפן לדפדפן אחר עדיין קיימת אבל הורדה מהתפריט הישיר כדי למנוע שימוש, אלא בבעיות תאימות קשות.

## [עריכה] קישורים חיצוניים

- האתר הרשמי
- אבני דרך בפיתוח הדפדפן
- markschenk.com היסטוריה של הדפדפן
- כתבה ב־CNET על התקלה באתר MSN
- קהילת אופרה עברית

מקור: http://he.wikipedia.org../../../%D7%90/%D7%95/%D7%A4/%D7%90%D7%95%D7%A4%D7%A8%D7%94_%28%D7%93%D7%A4%D7%93%D7%A4%D7%9F%29.html

קטגוריות: ויקיפדיה: ערכים הדורשים השלמה | דפדפנים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Žemaitėška
- Български
- Català
- Česky
- Dansk
- Deutsch
- Español
- Eesti
- Suomi
- Français
- Galego
- Hrvatski
- Magyar
- Italiano
- 日本語
- ქართული
- 한국어
- Kurdî / كوردي
- Lietuvių
- Plattdüütsch
- Nederlands
- Norsk (nynorsk)
- Norsk (bokmål)
- Polski
- Português
- Română
- Русский
- Simple English
- Slovenčina
- Српски / Srpski
- Svenska
- ไทย
- Tagalog
- Türkçe
- Українська
- Tiếng Việt
- 中文
- Bân-lâm-gú